Täna Europarlamendis esinenud XIV dalai-laama rõhutas, et Tiibet ei taotle Hiinast sõltumatust, vaid autonoomiat.
Budistide usujuht rõhutas oma 20-minutilises ettekandes, et Tiibeti munkade liikumine pole separatistlik, vahendab Eesti Päevaleht Online Earth Times´i.
“Meie huvides on jääda suure riigi, nagu Hiina koosseisu,” kinnitas dalai-laama.
Ta rõhutas, et eesmärkide saavutamiseks tuleb kasutada vägivallatuid vahendeid.
Usujuht tunnustas mõnede parlamendiliikmete algatust paastuda Tiibeti solidaarsuse nimel.
Europarlamendi president Hans-Gert Pöttering iseloomustas dalai-laamat kui dialoogitšempioni.
Ülehomme kohtub dalai-laama Euroopa Liidu eesistujariigi Prantsusmaa presidendi Nicolas Sarkozyga.
Hiina on dalai-laama visiiti tauninud ning nimetanud teda “hundiks mungarüüs” ja “inimnäoliseks kuradiks.”
Hiina on Prantsusmaa presidendi ja budistide usujuhi kohtumise hukka mõistnud ning jättis ära Euroopa Liiduga kavandatud tippkohtumise.
Samuti hoiatas Hiina kaubandussuhete halvenemise eest Euroopa Liiduga.